ddrg/super_eurlex huggingface dataset:
KIRJALLINEN KYSYMYS P-1840/00 esittäjä(t): Ilda Figueiredo (GUE/NGL) komissiolle. Portugalin tomaatinviljelylle aiheutuneet vahingot.



Virallinen lehti nro 081 E , 13/03/2001 s. 0101 - 0101



KIRJALLINEN KYSYMYS P-1840/00 esittäjä(t): Ilda Figueiredo (GUE/NGL) komissiolle (31. toukokuuta 2000) Aihe: Portugalin tomaatinviljelylle aiheutuneet vahingot Portugalin sääolosuhteet ovat olleet kuluvan vuoden alusta saakka hyvin epänormaalit: ensin oli pitkä kuiva kausi, jota seurasivat rae- ja rankkasateet. Tästä on aiheutunut välittömiä kielteisiä seurauksia maatalouden eri aloille, ja maanviljelijöiden tuotantokustannukset ovat nousseet. Eräs pahiten kärsineistä aloista on tomaatinviljely, ja seuraukset ulottuvat jalostusteollisuuteen. Pahiten kärsineet alueet ovat Alentejo ja Ribatejo, joilla tomaatin tuotannolla on erittäin suuri taloudellinen ja sosiaalinen merkitys. Alan yhdistys (Associação de Produtores de Tomate de Indústria de Portugal, APTI) arvioi, että tuotanto voi jäädä 40 prosenttiin normaalivuosista. APTI:n mukaan yli puolet tuotantoalasta on jäänyt sateiden takia istuttamatta, vaikka olisi jo pitänyt saavuttaa 45 prosentin aste. APTI arvioi, että 20 prosenttia sadosta menetetään. Ribatejon alueen yhdistys (Federação dos Agricultores do Distrito de Santarém, FADS) on todennut, että 50 prosenttia viljelyalueesta on kärsinyt vaurioita, ja arvioi, että 25 prosenttia sadosta menetetään. Puolet viljelemättömästä alasta eli noin 4000 hehtaaria merkitsevät noin 600 000 escudon keskimääräistä kustannusta viljelijää kohti, eikä korvauksia ole näköpiirissä. Lisäksi on todettava, että jalostusteollisuuden normaali toiminta voi vaarantua. 1. Mihin toimiin komissio aikoo ryhtyä vaikeuksissa olevien tomaatinviljelijöiden auttamiseksi? 2. Ottaako komissio YMJ:n uudistusta esittäessään huomioon nämä vaikeudet laskettaessa Portugalin tomaattikiintiötä, jotta taataan kiintiöiden säilyminen ja viljelijöiden tulot? 3. Aikooko komissio YMJ:n tulevassa uudistuksessa tarkistaa tomaattikiintiöiden laskentamenetelmää? 4. Mitä mieltä komissio on siitä, että perustetaan tomaattialalle jäsenvaltiokohtaiset vertailukynnykset, kuten Euroopan parlamentti on ehdottanut? Aikooko komissio sisällyttää tämän ehdotuksen YMJ:n tulevaan uudistukseen? Franz Fischlerin komission puolesta antama vastaus (27. kesäkuuta 2000) Sää oli erittäin huono koko Iberian niemimaalla vuoden neljän ensimmäisen kuukauden aikana. Alueella ei satanut ennen kuin maaliskuun lopussa, kun taas koko huhtikuun aina toukokuun 10. päivään 2000 saakka alueella satoi rankasti. Kyseisestä päivämäärästä lähtien sää on ollut normaali. Tällä hetkellä voi komissio käytettävissään olevien tietojen perusteella arvioida, että sato on normaali ja että alkuvuoden huonolla säällä ei ollut muita vaikutuksia, kuin sadon myöhästyminen kolmella tai neljällä viikolla. Komissio tarkastelee tomaattialan tilannetta ja tekee tarvittaessa asianomaiset ehdotukset alan nykyisen järjestelmän muuttamisesta.
KIRJALLINEN KYSYMYS E-1673/00 esittäjä(t): Christopher Huhne (ELDR) komissiolle. Maksut urakoitsijoille ja tavarantoimittajille.



Virallinen lehti nro 072 E , 06/03/2001 s. 0096 - 0096



KIRJALLINEN KYSYMYS E-1673/00 esittäjä(t): Christopher Huhne (ELDR) komissiolle (29. toukokuuta 2000) Aihe: Maksut urakoitsijoille ja tavarantoimittajille Komission jäsenen Michaele Schreyerin kirjalliseen kysymykseeni E-0505/00(1) antamaan vastaukseen vielä palaten, voiko komissio ilmoittaa mitkä olivat myöhässä suoritettujen maksujen korkokulut vuosittain vuonna 1997 ilmoitetun toimintatavan muutoksen jälkeen sekä mitkä olivat vuosittain laskutetut korkosaatavat? (1) EYVL C 46 E, 13.2.2001, s. 10. Michaele Schreyerin komission puolesta antama vastaus (19. heinäkuuta 2000) Komissiolla on käytettävissään vain vuoden 1999 tiedot. Komissio ilmoitti 10. kesäkuuta 1997 annetussa tiedonannossaan muuttavansa sopimuspolitiikkaansa siten, että sopimuksiin otetaan lauseke, jossa enimmäismaksuajaksi virallistetaan 60 päivää. Lausekkeessa todetaan myös, että velkojan vaatimuksesta voidaan maksaa viivästyskorkoja tuon 60 päivän maksuajan päättymisestä lähtien, mikäli maksua ei ole komission aloitteesta lykätty. Muutoksen vaikutukset ovat jo havaittavissa: vuonna 1999 esitettiin maksettavaksi 41 viivästyskorkoa, joiden yhteismäärä oli 1 114 870 euroa. Näistä 932 289 euroa maksettiin jo varainhoitovuoden aikana 282 yksittäisellä maksumääräyksellä.
KIRJALLINEN KYSYMYS E-1596/00 esittäjä(t): Olivier Dupuis (TDI) komissiolle. Tutkintavankeus.



Virallinen lehti nro 072 E , 06/03/2001 s. 0084 - 0085



KIRJALLINEN KYSYMYS E-1596/00 esittäjä(t): Olivier Dupuis (TDI) komissiolle (19. toukokuuta 2000) Aihe: Tutkintavankeus Heinäkuun 6. päivänä 1997 Jean-Jacques Pitalugue, Gilles Benhayoun, Jean-Luc Della Justina ja Maxime Briat pidätettiin 20 800 ranskan frangin suuruisen setelisumman värikopioimisesta. Kopioiden huonosta laadusta huolimatta seteleitä laskettiin liikkeelle 3 500 frangin arvosta. Tutkintavankeuteen määrätyt miehet ovat tällä hetkellä pidätettyinä Fresnesin poliisivankilassa 6. heinäkuuta 1997 annetun määräaikaisen pidätysmääräyksen ja 30. kesäkuuta 1998 annetun tutkintavankeuden pidennysmääräyksen nojalla. Pidennysmääräys tuli voimaan 6. heinäkuuta 1998, se uudistettiin 4. tammikuuta 1999, ja uusi määräys tuli voimaan 6. tammikuuta 1999. Chambre d'Accusation d'Orléans päätti 6. tammikuuta 2000, että kaikkia neljää vastaan voidaan nostaa syyte Ranskan laillisina maksuvälineinä käytettävien rahojen jäljentämisestä tai väärentämisestä Loiret'n departementin tuomioistuimessa Cour d'Assises. Päätöksessä vaadittiin kuitenkin syytteen hylkäämistä rikoksentekemistarkoituksessa yhteenliittäytymisen osalta. Syytetyt ovat nyt 35:nnettä kuukautta tutkintavankeudessa. Eikö komissiokin ole sitä mieltä, että tässä asiassa ei ole noudatettu yleisesti tunnustettuja tutkintavankeuden kestoa koskevia kriteerejä? Jos asia on näin, eikö komission mielestä ole tarpeen puuttua asiaan Amsterdamin sopimuksesta seuraavien uusien oikeudellisten toimivaltuuksien nojalla, jotta taattaisiin tutkintavankeutta ja tuomion määräaikoja koskevien inhimillisten määräaikojen noudattaminen tai muutoin syytettyjen vapauttaminen Euroopan ihmisoikeussopimuksen 5 artiklan 3 kohdan nojalla? António Vitorinon komission puolesta antama vastaus (3. heinäkuuta 2000) Komissio on kysyjän kanssa samaa mieltä siitä, että syytettyjä olisi pidettävä tutkintavankeudessa ehdottamasti vain ajan, joka on välttämätön esimerkiksi sen varmistamiseksi, että syytetty on läsnä oikeudenkäynnissään. Ei ole kuitenkaan olemassa EU:n säädöstä, jossa säädettäisiin yleisesti hyväksytyistä tutkintavankeuden kestoa koskevista kriteereistä. Jos parlamentin jäsen viittaa kysymyksessään ihmisoikeuksien ja perusvapauksien suojelemista koskevan Euroopan yleissopimuksen määräyksiin, joista hän itse asiassa mainitseekin 5 artiklan 3 kohdan määräyksen, on korostettava, ettei komissiolla ole toimivaltaa aloittaa menettelyitä tapauksissa, joissa EU:n jäsenvaltion väitetään rikkoneen tätä Euroopan neuvoston tekemää yleissopimusta. Tästä yleissäännöstä muodostavat poikkeuksen tapaukset, joissa jäsenvaltion väitetty rikkominen on tapahtunut yhteisön oikeuden soveltamisalan puitteissa ja loukkaa siten myös yhteisön oikeuden yleisperiaatteisiin lukeutuvia perusoikeuksia.
KIRJALLINEN KYSYMYS E-1479/00 esittäjä(t): Karin Riis-Jørgensen (ELDR) komissiolle. Red Bull -energiajuoman tutkiminen.



Virallinen lehti nro 072 E , 06/03/2001 s. 0062 - 0063



KIRJALLINEN KYSYMYS E-1479/00 esittäjä(t): Karin Riis-Jørgensen (ELDR) komissiolle (11. toukokuuta 2000) Aihe: Red Bull -energiajuoman tutkiminen Tanskan elintarvikeministeriön alainen eläinlääkintä- ja elintarvikevirasto on ilmoittanut, että EU:n komissio on lopettanut Red Bull -asian tutkimisen sen johtopäätöksen perusteella, jonka komission elintarvikkeiden asiantuntijakomitea teki, kun sitä pyydettiin arvioimaan glukuronolaktonin, tauriinin ja kofeiinin käyttöä energiajuomassa. Tieteellinen asiantuntijakomitea ilmoitti, että sillä ei ole käytettävissään riittäviä tietoja sen arvioimiseksi, onko mainittujen aineiden lisääminen terveyden kannalta hyväksyttävää siinä mitassa kuin niitä käytetään energiajuomassa. Pyydän komissiota ilmoittamaan, onko totta että ei ole olemassa riittäviä tietoja sen arvioimiseksi, onko glukuronolaktonin, tauriinin ja kofeiiniin lisääminen energiajuomaan terveyden kannalta hyväksyttävää. Voiko komissio lisäksi ilmoittaa, onko Red Bull -asian käsittely lopetettu komission elintarvikkeiden asiantuntijakomitean johtopäätöksen perusteella? Mikäli edelleen on olemassa epäilyjä siitä, missä määrin energiajuomien lisäaineet ovat terveyden kannalta hyväksyttäviä, voiko komissio selittää, miksi Red Bull on edelleen markkinoilla muiden juomien rinnalla? David Byrnen komission puolesta antama vastaus (26. heinäkuuta 2000) Komissio pyytää arvoisaa parlamentin jäsentä tutustumaan vastaukseen, jonka se antoi Michael Cashmanin esittämään, samaa aihetta koskeneeseen suulliseen kysymykseen H-323/00 parlamentin istuntojaksolla huhtikuussa 2000(1). Lisäksi on todettava, että komissio on toistaiseksi päättänyt lykätä rikkomisesta johtuvaa menettelyä. (1) Keskusteltavat aiheet Euroopan parlamentissa (huhtikuu 2000).
KIRJALLINEN KYSYMYS P-1661/00 esittäjä(t): Christopher Heaton-Harris (PPE-DE) komissiolle. Euro 2000 -ottelut.



Virallinen lehti nro 072 E , 06/03/2001 s. 0094 - 0095



KIRJALLINEN KYSYMYS P-1661/00 esittäjä(t): Christopher Heaton-Harris (PPE-DE) komissiolle (18. toukokuuta 2000) Aihe: Euro 2000 -ottelut Voiko komissio vahvistaa, onko mikään Euro 2000 -ottelujen järjestelyissä mukana oleva toimivaltainen viranomainen ottanut komissioon yhteyttä ilmaistakseen huolensa Charleroin jalkapallostadionin turvallisuudesta 17. kesäkuuta järjestettävää Englannin ja Saksan välistä ottelua varten? Jalkapallostadionien turvallisuuteen erikoistuneet asiantuntijat ovat tuoneet julki syvän huolestuneisuutensa kyseisen stadionin koosta ja mahdollisuuksista puuttua siellä mahdollisesti ilmeneviin hätätilanteisiin. Myös Belgian poliisiliiton päällikkö on todennut, että stadionia ympäröivät kapeat kadut vaikeuttavat huomattavasti ihmismassojen valvontaa. Vaikka Belgian viranomaiset ovatkin vastuussa asiasta, ottelua seuraamaan tulee kuitenkin yleisöä useista muistakin jäsenvaltioista. Onko urheiluasioista vastaava komission jäsen samaa mieltä siitä, että mahdollisten katsomossa syntyvien väkivaltaisuuksien vuoksi ottelu olisi turvallisuuden varmistamiseksi siirrettävä sopivampaan paikkaan Kuningas Baudoinin stadionille Brysseliin? Jos komissio on tätä mieltä, voisiko se myös ilmaista kantansa asiaan Euroopan jalkapalloliitolle nyt, kun vielä on aikaa muuttaa tapahtuman järjestelyjä? António Vitorinon komission puolesta antama vastaus (16. kesäkuuta 2000) Komissio ilmoittaa arvoisalle parlamentin jäsenelle, että yksikään toimivaltainen viranomainen ei ole ilmaissut sille huoltaan Charleroin stadionin turvallisuudesta Englannin ja Saksan välisen ottelun aikana. On kansallisten viranomaisten ja jalkapalloliittojen vastuulla turvata katsojien ja pelaajien asianmukainen turvallisuus Euro 2000 -ottelujen aikana. Saatavilla olevien tietojen mukaan komissiolla on hyvä syy uskoa, että kyseiset viranomaiset ja liitot kykenevät turvaamaan asianmukaisen turvallisuuden. Tässä yhteydessä on syytä mainita, että Euroopan jalkapalloliiton UEFA:n mukaan Charleroin stadioni on turvallinen ja liiton sääntöjen mukainen. Näin ollen komissio ei katso, että on tarpeen pyytää järjestäjiä siirtämään ottelu pelattavaksi jossain muualla.
KIRJALLINEN KYSYMYS E-1352/00 esittäjä(t): Salvador Garriga Polledo (PPE-DE) komissiolle. Espanjalainen oliiviöljy ja EU.



Virallinen lehti nro 072 E , 06/03/2001 s. 0048 - 0049



KIRJALLINEN KYSYMYS E-1352/00 esittäjä(t): Salvador Garriga Polledo (PPE-DE) komissiolle (4. toukokuuta 2000) Aihe: Espanjalainen oliiviöljy ja EU Espanjalaisen oliiviöljyn vienti on pysähdyksissä. Tämä on johtanut useisiin alan yrittäjien kokouksiin, joissa on keskusteltu viennin keskeytymisen syistä ja keinoista vauhdittaa maailman suurimman oliiviöljyn tuottajan ulkomaanmyyntiä. Yrittäjien mukaan tarvitaan valtavia investointeja. Kuluttajalle aiheutuvien sekaannusten välttämiseksi nämä investoinnit olisi suunnattava vain yhteen merkkiin. Lisäksi on otettava käyttöön uusi strategia, jolla estetään, että tuotannon lisäys johtaa huonompaan suuntaan, kun ulkomaan kulutusta ei voida lisätä. Komissiolla on tärkeä asema yhteisessä maatalouspolitiikassa. Voiko se kertoa, olisiko se valmis edistämään mahdollisimman yksityiskohtaista ja tarkkaa tutkimusta, jossa etsittäisiin ratkaisuja tähän espanjalaisen oliiviöljyn vaikeaan tilanteeseen? Franz Fischlerin komission puolesta antama vastaus (6. kesäkuuta 2000) Komissio ei voi olla yhtä mieltä siitä, että oliiviöljyn vienti olisi pysähdyksissä. Päinvastoin markkinointivuoden 1998/1999 vastaavaan jaksoon verrattuna yhteisön vienti on kasvanut yli kaksinkertaiseisti. Yhteisöstä viedyt oliiviöljyn määrät olivat 31. maaliskuuta 1999 35 648 tonnia kun 1. marraskuuta 1999 ja 31. maaliskuuta 2000 välisenä aikana vietiin 80 812 tonnia. Arvoisa parlamentin jäsen kysyi, voisiko komissio toteuttaa tutkimuksen, jossa analysoitaisiin Espanjan oliiviöljyalan vientimarkkinoiden vaikeaa tilannetta ja pyrittäisiin samalla löytämään siihen ratkaisuja. Tällaisen tutkimuksen toteuttaminen ei kuitenkaan kuulu komission toimivaltaan. Markkinatutkimukset palvelevat pikemminkin asianomaisen yksityisen sektorin tarpeita, ja niiden toteuttaminen kuuluu näin ollen kyseiselle sektorille.
KIRJALLINEN KYSYMYS P-2160/00 esittäjä(t): Carmen Fraga Estévez (PPE-DE) komissiolle. Ehdotus katkaravun kalastusmahdollisuuksien jakamiseksi Svalbardin vesillä.



Virallinen lehti nro 081 E , 13/03/2001 s. 0162 - 0162



KIRJALLINEN KYSYMYS P-2160/00 esittäjä(t): Carmen Fraga Estévez (PPE-DE) komissiolle (22. kesäkuuta 2000) Aihe: Ehdotus katkaravun kalastusmahdollisuuksien jakamiseksi Svalbardin vesillä Komissio on tehnyt ehdotuksen Svalbardin vesillä harjoitettavan katkaravun kalastuksen hoidosta. Ehdotuksen mukaan viiteaikajakso 19901995 muutettaisiin jaksoksi 19951999 kalastusmahdollisuuksien myöntämistä varten. Vuosi 1999 oli katkaravun kalastukselle täysin poikkeuksellinen, mikä oli useiden tekijöiden summa. Voiko komissio kertoa, mikä sai sen muuttamaan nämä viiteaikajaksot ja mistä syystä vuosi 1999 sisällytettiin niihin, vaikka tiedetään, että tuona vuonna katkaravun kalastus oli aiempaa vähäisempää? Kalastusalukset lopettivat tuolloin toimintansa komission pyynnöstä, koska se ei halunnut vaarantaa suhteita Norjaan. Miten on mahdollista, että jos viiteaikajaksoksi muutetaan kausi 19951999, Tanskalle myönnettäisiin huomattavat kalastusmahdollisuudet, vaikka maa harjoitti kalastusta ainoastaan vuosina 19901991 ja silloinkin hyvin vähän? Franz Fischlerin komission puolesta antama vastaus (13. heinäkuuta 2000) Komissio ei ole tehnyt mainitunlaista ehdotusta.
KIRJALLINEN KYSYMYS P-2473/00 esittäjä(t): Esko Seppänen (GUE/NGL) komissiolle. Informaatio- vai tietoyhteiskunta?.



Virallinen lehti nro 081 E , 13/03/2001 s. 0203 - 0203



KIRJALLINEN KYSYMYS P-2473/00 esittäjä(t): Esko Seppänen (GUE/NGL) komissiolle (12. heinäkuuta 2000) Aihe: Informaatio- vai tietoyhteiskunta? Komission asiakirjoissa esiintyy englannin kielellä sekä termi information society että knowledge society. Suomen kielelle molemmat käännetään samalla sanalla tietoyhteiskunta. Käännös ei erittele sitä, että puhutaan eri asioista. Vai onko komission mielestä information todella sama asia kuin knowledge? Jos ei ole, kääntäjät tekevät virkavirheen. Neil Kinnockin komission puolesta antama vastaus (31. heinäkuuta 2000) Arvoisa parlamentin jäsen toteaa, että suomenkielisissä komission asiakirjoissa englanninkieliset termit information society ja knowledge society on käännetty samalla suomen sanalla tietoyhteiskunta. Hän kysyy, onko information komission käsityksen mukaan todella sama asia kuin knowledge. Komissio ei pidä information ja knowledge -käsitteitä synonyymeinä, eikä niitä ole käsitelty synonyymeinä komission asiakirjojen suomennoksissa. Nämä termit esiintyvät useissa sadoissa komission asiakirjoissa, ja niiden englannin- ja suomenkielisiä versioita vertailtessa ei löydy yhtään asiakirjaa, joissa näitä termejä olisi käsitelty synonyymeinä. Miltei kaikissa tapauksissa information society on suomennettu tietoyhteiskunnaksi ja knowledge society osaamisyhteiskunnaksi. Tämä on myös sovittu nykyinen käytäntö näiden termien suomentamiselle komission asiakirjoissa. Muissa yhteisön toimielimissä käytäntö voi vaihdella jonkin verran. Muutamassa vanhemmassa komission asiakirjassa on voitu epähuomiossa käyttää muita suomennoksia, mutta synonyymeinä näitä termejä ei ole koskaan käsitelty. Jos arvoisa kysyjä on törmännyt komission asiakirjoihin, joiden kohdalla edellä selostettua käytäntöä ei ole noudatettu, ne ovat poikkeuksia eivätkä mitenkään edusta komission nykyistä suomennoskäytäntöä.
KIRJALLINEN KYSYMYS E-2060/00 esittäjä(t): Arlindo Cunha (PPE-DE) komissiolle. Tacis-, Phare-, Med-, EKR- ja AL ‐ Aasia ja Latinalainen Amerikka -ohjelmiin liittyvät sopimukset.



Virallinen lehti nro 081 E , 13/03/2001 s. 0134 - 0135



KIRJALLINEN KYSYMYS E-2060/00 esittäjä(t): Arlindo Cunha (PPE-DE) komissiolle (27. kesäkuuta 2000) Aihe: Tacis-, Phare-, Med-, EKR- ja AL Aasia ja Latinalainen Amerikka -ohjelmiin liittyvät sopimukset Euroopan unionin tukema yhteistyö on erittäin tärkeää monien kolmansien maiden kehitykselle. Voiko komissio kertoa Euroopan unionin jäsenvaltioiden viimeisten viiden vuoden aikana yrityksille myöntämistä Tacis-, Phare-, Med-, EKR-, ja AL Aasia ja Latinalainen Amerikka -ohjelmiin liittyvistä sopimuksista seuraavat tiedot (vuosittain ja koko jakson ajalta): 1. sopimusten määrä ja 2. sopimusten kokonaisarvo? Voiko komissio kertoa näiden molempien kohtien osalta, mikä oli suoraan myönnettyjen sopimusten ja tarjouskilpailun kautta myönnettyjen sopimusten osuus sekä sen, kuka ne myönsi (komissio vai edunsaajamaat)? Christopher Pattenin komission puolesta antama vastaus (24. heinäkuuta 2000) Vuoteen 1998 saakka, jolloin yhteinen ulkomaanavun toimiala (SCR) perustettiin, ulkomaanapua koskevia yhteisön ohjelmia hallinnoi komission viisi pääosastoa. Kuhunkin näistä ohjelmista sovellettiin erittäin monimutkaisia sääntöjä ja menettelyjä. Kolmansille maille suunnatun avun hallinnointirakenteen pirstaleisuuden vuoksi oli mahdotonta luoda atk-järjestelmää arvoisan parlamentin jäsenen toivoman sopimuksia ja rahoitusta koskevan tiedon tuottamiseksi, Euroopan kehitysrahastosta (EKR) rahoitettuja sopimuksia lukuun ottamatta. Komissio on aloittanut tavoitteen saavuttamiseksi tarvittavan atk-järjestelmän kehittämisen. Jo nyt SCR:n verkkosivuilla(1) kohdassa Tender opportunities and calls for proposals (tarjous- ja ehdotuspyynnöt) on saatavilla ennakkoilmoitukset, sopimusilmoitukset, joista ilmenevät valinta- ja ratkaisuperusteet, sekä jälki-ilmoitukset, jotka sisältävät valintamenettelyjä sekä tarjous- ja ehdotuspyyntöjä koskevia tietoja. Komissio toimittaa arvoisalle parlamentin jäsenelle ja parlamentin pääsihteeristölle jäljennöksen saatavilla olevista vuosikertomuksista, jotka koskevat Euroopan kehitysrahastosta (EKR) rahoitettuja sopimuksia. (1) http://europa.eu.int/comm/scr/tender/index_en.htm.
KIRJALLINEN KYSYMYS E-1311/00 esittäjä(t): Glyn Ford (PSE) komissiolle. Ystävyyskaupunkien avustukset.



Virallinen lehti nro 053 E , 20/02/2001 s. 0124 - 0125



KIRJALLINEN KYSYMYS E-1311/00 esittäjä(t): Glyn Ford (PSE) komissiolle (27. huhtikuuta 2000) Aihe: Ystävyyskaupunkien avustukset Toukokuussa 1999 Yhdistyneen kuningaskunnan Dorchester-Bayeux-ystävyyskaupunkiyhdistys haki komissiolta avustusta ystävyyskaupunkitapahtumaa varten. Vasta melko pitkän ajan kuluttua tämän tapahtuman jälkeen yhdistykselle ilmoitettiin, että sille oli myönnetty 1 200 euron avustus kuluihin. Yhdistystä pyydettiin toimittamaan hakemuksensa uudelleen avustuksen maksamista varten. Neljä kuukautta myöhemmin ystävyyskaupunkiyhdistys ei ollut vieläkään saanut komissiosta mitään vastausta. Suora yhteydenotto asianomaiseen pääosastoon tuotti tulokseksi sen, että naisvirkamies ilmoitti yhdistykselle, ettei hänellä ollut riittävästi henkilökuntaa ekin kirjoittamiseen eikä toimivaltaa nimittää ketään kirjoittamaan ekkiä. Voisiko komissio tutkia tätä asiaa ja kertoa sitten, mihin toimiin se aikoo ryhtyä parantaakseen ystävyyskaupungeille myönnettäviä avustuksia koskevien menettelyjensä tehokkuutta? Viviane Redingin komission puolesta antama vastaus (9. kesäkuuta 2000) Komissio myöntää, ettei onnistunut vastaamaan kohtuullisen ajan puitteissa. Myöhästymisen syynä olivat tekniset ongelmat avustuksen siirtämisessä hakijalle. Dorchesterin kaupungin antamaan tilinumeroon ei voinut lähettää maksua elektronisessa muodossa, joten käsittely jouduttiin hoitamaan toisen pankin kautta, mista koitui lisäviivettä. Komissio voi kuitenkin nyt ilmoittaa arvoisalle parlamentin jäsenelle, että maksu on suoritettu.
KIRJALLINEN KYSYMYS E-1785/00 esittäjä(t): Jorge Hernández Mollar (PPE-DE) komissiolle. Axarquìan mispelin alkuperänimitys, Malaga (Espanja).



Virallinen lehti nro 081 E , 13/03/2001 s. 0093 - 0093



KIRJALLINEN KYSYMYS E-1785/00 esittäjä(t): Jorge Hernández Mollar (PPE-DE) komissiolle (8. kesäkuuta 2000) Aihe: Axarquìan mispelin alkuperänimitys, Malaga (Espanja) Malagan provinssissa Axarquìan alueella sijaitsevassa Sayalongassa juhlittiin äskettäin kuudennentoista kerran mispelin päivää. Tässä yhteydessä otettiin jälleen kerran esille, että Sayalongan kaupunginhallituksen ja Andalusian aluehallituksen maataloustuotteiden laadusta vastaavan osaston olisi ryhdyttävä toimiin Axarquìan mispelin laatutuotteen alkuperänimityksen saamiseksi. Tässä yhteydessä on syytä mainita, että Sayalonga on Malagan provinssin suurin mispelin tuottaja 600 000 kilon vuotuisella sadollaan. Yhdessä malagalaisen Esteponan kanssa se tuottaa eniten kyseistä hedelmää koko Andalusiassa. Voiko komissio kertoa, mikä on sen kanta Sayalongan mispeliä koskevaan alkuperänimityspyyntöön? Mitä tukitoimia ja suojelua komissio osoittaa tälle harvinaiselle hedelmälle, joka on ainutlaatuinen ja merkittävä Euroopan unionin alueella viljeltävien eksoottisten hedelmien joukossa? Franz Fischlerin komission puolesta antama vastaus (18. heinäkuuta 2000) Erityisiä maataloustuotteita, joilla on ilmeinen yhteys tarkasti rajattuun alueeseen, varten tarkoitettu maantieteellisten merkintöjen suojaa koskeva järjestelmä on tarkoitettu yhteisön tuottajille, jotka vapaaehtoisesti määrittelevät tuotteensa ja liittyvät tällaiseen järjestelmään. Siihen sisältyy valvontavelvoitteita, ja tehtyä eritelmää on noudatettava. Maataloustuotteiden ja elintarvikkeiden maantieteellisten merkintöjen ja alkuperänimitysten suojasta 14. heinäkuuta 1992 annetun neuvoston asetuksen (ETY) N:o 2081/92 tarkoituksena on nimenomaisesti tukea jotakin tiettyä nimitystä suojelemalla erityisiä, tietyt perusteet täyttäviä maataloustuotteita. Asianomaisen jäsenvaltion viranomaisten on kuitenkin joka tapauksessa ensimmäisinä tarkasteltava rekisteröintihakemusta, joka tämän jälkeen perustelluissa tapauksissa lähetetään komissioon. Lähestymistapa olisi yhteisön asian osalta noudattaman politiikan mukainen. Sitä vastoin ei ole mahdollista ottaa kantaa nimityksen Axarquian Nispero mahdolliseen rekisteröimiseen, koska tarvittavat yksityiskohdat eivät ole tiedossa.